**Молебен Преподобному Андрею Рублеву,**

совершаемый на месте строительства храма на Верхней Масловке в Москве

   *Священник:* Благословен Бог наш, всегда, ныне и присно и во веки веков.

   *Хор:* Аминь.

   *Диакон:* Слава Тебе, Боже наш, слава Тебе.

   *Все молящиеся:* Царю Небесный, Утешителю, Душе истины, Иже везде Сый и вся исполняяй, Сокровище благих и жизни Подателю, прииди и вселися в ны, и очисти ны от всякия скверны и спаси, Блаже, души наша.

*Чтец:* Святый Боже, Святый Крепкий, Святый Безсмертный, помилуй нас (трижды).

Слава Отцу и Сыну и Святому Духу, и ныне и присно и во веки веков, аминь.

Пресвятая Троице, помилуй нас: Господи, очисти грехи наша, Владыко, прости беззакония наша, Святый, посети и исцели немощи наша имене Твоего ради.

Господи, помилуй (трижды).

Слава Отцу и Сыну и Святому Духу, и ныне и присно и во веки веков, аминь.

Отче наш, Иже еси на Небесех, да святится имя Твое, да приидет Царствие Твое, да будет воля Твоя, яко на Небеси и на земли. Хлеб наш насущный даждь нам днесь, и остави нам долги наша, якоже и мы оставляем должником нашим; и не введи нас во искуше­ние, но избави нас от лукаваго.

*Священник:* Яко Твое есть Царство и сила и слава, Отца и Сына и Святаго Духа, ныне и присно и во веки веков.

*Чтец:* Аминь. Господи, помилуй (12 раз).

Слава Отцу и Сыну и Святому .Духу, и ныне и при­сно и во веки веков, аминь.

Приидите, поклонимся Цареви нашему Богу.

Приидите, поклонимся и припадем Христу, Цареви нашему Богу.

Приидите, поклонимся и припадем Самому Христу, Цареви и Богу нашему.

*Псалом 142*

Господи, услыши молитву мою во истине Твоей, услыши мя в правде Твоей! И не вниди в суд с рабом Твоим, яко не оправдится пред Тобою всяк живый; яко погна враг душу мою, смирил есть в землю живот мой; посадил мя есть в темных, яко мертвыя века. И уны во мне дух мой, во мне смятеся сердце мое. Помянух дни древния, поучихся во всех делех Твоих, в творениих руку Твоею поучахся. Воздех к Тебе руце мои, душа моя, яко земля безводная Тебе. Скоро услыши мя, Господи, исчезе дух мой; не отврати лица Твоего от мене, и уподоблюся низходящим в ров. Слышану сотвори мне заутра милость Твою, яко на Тя уповах. Скажи мне, Господи, путь, воньже пойду, яко к Тебе взях душу мою. Изми мя от враг моих, Господи; к Тебе прибегох, научи мя творити волю Твою, яко Ты еси Бог мой. Дух Твой благий наставит мя на землю праву. Имене Твоего ради, Госпо­ди, живиши мя; правдою Твоею изведеши от печали душу мою; и милостию Твоею потребиши враги моя, и погубиши вся стужающия души моей, яко аз раб Твой есмь.

Слава Отцу и Сыну и Святому Духу, и ныне и присно и во веки веков, аминь.

Аллилуия, аллилуия, аллилуия, слава Тебе, Боже (трижды).

*Диакон:* Бог Господь, и явися нам, благословен Грядый во имя Господне. Исповедайтеся Господеви, яко Благ, яко в век милость Его.

*Хор:* Бог Господь и явися нам,/ благословен Грядый // во имя Господне (глас 3).

*Диакон:* Обышедше обыдоша мя, и именем Господним противляхся им.

Не умру, но жив буду, и повем дела Господня.

Камень, егоже небрегоша зиждущии, сей бысть во главу угла: от Господа бысть сей, и есть дивен во очесах наших.

*Тропарь, глас 3:*

Божественнаго Света лучами облистаемый,/ преподобне Андрее, /Христа познал еси, Божию Премудрость и Силу,/и иконою Святыя Троицы всему миру проповедал еси / Единство во Святей Троице, / мы же со удивлением и радостию вопием ти:/ имеяй дерзновение ко Пресвятой Троице,// моли просветити души наша.

Слава Отцу и Сыну и Святому Духу, и ныне и при­сно и во веки веков, аминь.

*Кондак, глас 8:*

От юности к Божественней красоте устремлялся, / чудный иконописец в земли Российстей был еси, / и, богоносным твоим учителем поревновав,/ сиянием добродетелей украсился еси, преподобие Андрее,// темже и явися Церкве нашея похвала и радование.

**КАНОН, ГЛАС 4:**

**Песнь 1**

Ирмос: **Поем песнь победную Единому Богу/ сотворшему преславная,/ древле бо фараона// со всевоинством в мори погрузи.**

**Преподобне отче наш Андрее, моли Бога о нас.**

Приидите, вернии,/ со преподобным Андреем песнь победную воспоим / и возславим Пресвятую Троицу, Отца и Сына и Святаго Духа.

К преподобному Сергию, якоже достойный ученик, блаженне Андрее, притекл еси, / и чрез того Святым Духом наставлен был еси,/ и вкупе с богоносными Сергием и Никоном,/ трие прослависте Троицу во Единице.

Сергия великаго достойне прославил еси, яко чтителя Пресвятия Троицы, / емуже усердно подражал еси, / и нас научаеши достойно покланятися Единому Богу, / в Трех Лицех нераздельно Сущему, Сотворшему Небо и землю.

     Дар художества от Бога имея и красоту церковную от юности возлюбив, / во обитель Спасову, яже на Яузе реце, притекл еси, Андрее блаженне, / идеже от преподобного Андроника к Горней красоте и житию ангельскому наставлен быв, / весь мир чудными образы просвещаеши.

*Слава*: Сергием богомудрым научен, древним богословом подобен явился еси, преподобие Андрее,/ и яко тии словом, тако ты иконою догмат Троицы проповедал еси в стране Российстей,/ и ныне исповедати сей всех научаеши.

*И ныне*: Радуйся, Богородице Дево,/ радуйся, Владычице мира, / в Тя бо вселися Един от Святыя Троицы, / сего ради имаши силу спасати погибающия,/ спаси рабы Твоя, молящияся Тебе.

**Песнь 3**

**Ирмос: Утвердися сердце мое в Господе,/ вознесеся рог мой в Бозе моем: // яко несть свят, паче Тебе, Господи.**

Сердце твое утвердил еси в Господе, отче препо­добне,/ и душу очистил еси покаянием, / тело же предал пощению и трудом, / и обитель Пресвятыя Троицы явился еси, / Юже моли о спасении душ на­ших.

Возлюбил еси Господа всем сердцем, досточудне Андрее, / и любовию на враги вооружился еси, всех желая обрести Пресвятей Троице, / и всех зовеши Господа возлюбити любовию неутолимою.

Верою сердце утвердил еси незыблемо в Госпо­де,/ и славу Небесную созерцал еси сердечныма очима, / и благодатию Духа Святаго показуеши в вещественных образех невещественная, / да и мы ныне пробудимся от сна греховнаго и узрим Свет Истинный.

*Слава:* Возвеселился еси всем сердцем о Господе, /и по всей земли прославил еси в совершенных образех Победителя смерти, / и ныне пребываеши в непрестанней радости, восходя от славы к славе, / и воспеваеши со Ангелы Пресвятую Троицу.

*И ныне:* О Божественнаго промышления несказаннаго! / От земных явилася еси, Пресвятая Дево Богородице,/ и соделалася еси мира Владычица, Мати Ипостаснаго Слова, / Егоже моли, Заступнице, о спасении нашем.

*Хор:* Избави от бед рабы Твоя, Многомилостиве,/ яко мы усердно к Тебе прибегаем,// к милостивому Избавителю, всех Владыце, Господу Иисусу.

Спаси от бед рабы Твоя, Богородице, / яко вси по Бозе к Тебе прибегаем,// яко к нерушимей стене и предстательству.

Призри благосердием, всепетая Богородице,/ на мое лютое телесе озлобление, // и исцели души моея болезнь.

*Священник:* Моли Бога о нас, преподобне отче наш Андрее.

*Хор:* Яко мы усердно к тебе прибегаем, / скорому по­мощнику и молитвеннику о душах наших.

-                                      *Сугубая ектения:*

*Диакон:* Помилуй нас, Боже, по велицей милости Твоей, молим Ти ся, услыши и помилуй.

*Хор:* Господи, помилуй*(трижды).*

Еще молимся о Великом Господине и Отце нашем Святейшем Патриарсе Кирилле, и о всей во Христе братии нашей.

Ещё молимся о Богохранимей стране нашей, властех и воинстве ея, да тихое и безмолвное житие поживем во всяком благочестии и чистоте.

Еще молимся о милости, жизни, мире, здравии, спасении, посещении, прощении и оставлении грехов рабов Божиих, братии святаго храма сего.

Ещё молимся за всю братию и за вся православныя христианы.

*Священник:* Яко милостив и Человеколюбец Бог еси / и Тебе славу возсылаем, Отцу и Сыну и Святому Духу, ныне и присно и во веки веков.

*Хор:* Аминь.

*Седален, глас 8:*

Ангельский образ прияв, образ и подобие Творца ангельским житием в себе возставил еси, / и во образе вещественнем Образ Первообразнаго начертал еси, преподобне, // и к истинному богоподобию указуеши путь.

Слава Отцу и Сыну и Святому Духу, и ныне и присно и во веки веков. Аминь.

Непрестанно и радостно прославляет Тя Церковь, Пресвятая Владычице,/чудотворными бо образы Твоими мир просвещаеши / и милости великия всегда изливаеши к Тебе притекающим с верою.

**Песнь 4**

***Ирмос:* Вознесена Тя видевши Церковь на Кресте, / Солнце Праведное,/ ста в чине своем, / достойно взывающи:// слава силе Твоей, Господи.**

Подвигом таинственно стяжал еси в Церкви пребывание,/ учением ея последуя, преподобне, /и, уставы святыя Церкве исполняя, образы начертал еси священныя, / ихже почитающе, вопием: / слава силе Твоей, Господи.

Учение отцев Церкве ревностно исполнил еси, преподобне,/ волю бо свою отсек, не своя измышления, но тех видения начертал еси, / смирением же в меру их достигнув, Церкве свидетельство утвердил еси, зовый. / слава силе Твоей, Господи.

Крест Христов, Иже есть любы Пресвятыя Троицы, прославил еси, преподобне, / Крест, Церкве утверж­дение, возлюбил еси,/ путем Крестным шествовав, сему покланятися всех зовеши, поя;/ слава силе Твоей, Господи.

*Слава:* Верою Христа в сердце вселив, блаженне Андрее,/ со всеми святыми постигл еси, что есть широта и долгота, глубина и высота святыя Церкве, / и иконами показуеши тайны Царствия Небеснаго, глаголя:/ слава силе Твоей, Господи.

*И ныне:* Вознесена видящи, Богородице, на Кресте, Сына и Творца Твоего, / оружием в сердце уязвлена была еси, / Страстем Крестным Сына Твоего состраждущи, / но неизреченную познала еси радость в Воскресении Его / и славною силою Христовою спасаеши Тебе молящихся.

**Песнь 5**

***Ирмос:*** **От света пресекий первородный грех, / яко во свете дела поют Тя, Христе, Содетеля,// во Свете Твоем пути наша направи.**

Сергием великим водим, преподобне, к Трисиянному Свету пришед / и Сим облистаем, прославил еси Трисветлое Солнце, Творца и Бога, создавшаго вся.

Великия благодати сподобился еси, преподобне,/ умом вознесыйся к невещественному и Божественному свету Пресвятыя Троицы. / Сей свет видеша апостоли на Фаворе, / Афонстии же отцы со святым Григорием исповедаша яко нетварную силу Божию.

     По блаженнем созерцании образа / неизреченную красоту первообраза во свете Своем откры ти Господь, блаженне отче,/ и нас учиши честь и поклонение воздавати,/ не вещь почитающе, но первообразную красоту.

*Слава:* Неизреченнаго и Божественнаго Первообраза свет и блистание / отчасти показуеши, преподобне, в тварном подобии,/ на негоже взирающии с молитвою дух ведения почерпают.

*И ныне:* Отчее Сияние пройде чрез Тя, Владычице,/ и, плоть от тебе  восприявше; световидно Тя преобрази, /яко превышши еси чинов Ангельских и всякия твари.

**Песнь 6**

***Ирмос:* Пожру Ти со гласом хваления, Господи, / Церковь вопиет Ти,/ от бесовския крове очищшися, / ради милости от ребр Твоих // истекшею Кровию.**

Толику добродетель и толико тщание / о постничестве и иночестем жительстве имея, преподобне,/ яко точию в Божественней любви преуспевати, в земных николиже упражнятися,/ сего ради прославлен еси от Господа.

Имя твое и подвиги возжелал еси утаити смиренномудрия ради, отче Андрее,/ Видяй же тайное, яве прослави тя пред Ангелы и человеки.

Вселенную всю удивил еси, преподобне, / возсиял бо еси в утесненней и страждущей земли Российстей, от множества враг боримей,/ и тако возмогл еси миру всему право проповедати Пресвятую Троицу.

*Слава:* Дивныя Своя суды на тебе яви Господь,/ пред Нимже тысяща лет, яко день един,/ избра тя в древния веки, прославити же восхоте в конце времен, во утверждение Церкве.

*И ныне:* Славнейшая без сравнения горних воинств,/ в Церкви, яже есть Тело Христово, в неизследимей глубине и средоточии пребываеши,/ плоть Твою Христу заимодавшая, моли Сына Твоего помиловати нас.

*Хор:* Избави от бед рабы Твоя, Многомилостиве,/ яко мы усердно к Тебе прибегаем,// к милостивому Избавителю, всех Владыце, Господу Иисусу.

Спаси от бед рабы Твоя, Богородице, / яко вси по Бозе к Тебе прибегаем,// яко к нерушимей стене и предстательству.

*Священник:* Моли Бога о нас, преподобне отче наш Андрее.

*Хор*

Яко мы усердно к тебе прибегаем / скорому помощнику и молитвеннику о душах наших.

*Малая ектения:*

*Диакон*: Паки и паки миром Господу помолимся.

*Хор*: Господи, помилуй.

    Заступи, спаси, помилуй и сохрани нас, Боже. Твоею благодатию.

Пресвятую, Пречистую, Преблагословенную, Славную Владычицу нашу Богородицу и Приснодеву Марию, со всеми святыми помянувше, сами себе, и друг друга, и весь живот наш Христу Богу предадим.

*Священник:* Яко Ты еси Бог наш, и Тебе славу возсылаем, Отцу и Сыну и Святому Духу, ныне и присно и во веки веков.

*Хор:* Аминь.

*Кондак, глас 8:*

От юности к Божественней красоте устремляяся, / чудный иконописец в земли Российстей был еси, / и, богоносным твоим учителем поревновав, / сиянием добродетелей украсился еси, преподобне Андрее, // темже и явися Церкве нашея похвала и радование.

Икос:

Паче меры всякия благодать даровася ти, преблаженне отче, / святыя иконы писати, наипаче же образ Пресвятыя Троицы; / Бога миру проповедуя, Бога Отца, Бога Сына, Бога Духа Святаго, / Иже есть Едино Существо в Трех Ипостасех, Едино Естество в Трех Лицех,/ и Едина Премудрость, и Едина Сила, Едино хотение и Едино Божество./ Темже и явися Церкве нашея похвала и радование.

*Диакон:* Вонмем. Премудрость, вонмем. Прокимен, глас четвертый: Честна пред Господем смерть преподобных Его.

*Хор:* Честна пред Господем смерть преподобных Его.

Что воздам Господеви о всех, яже воздаде ми?

Честна пред Господем смерть преподобных Его.

*Диакон:* Честна пред Господем.

*Хор:* Смерть преподобных Его.

*Диакон:*Всякое дыхание да хвалит Господа.

*Хор:* Всякое дыхание да хвалит Господа.

Хвалите Бога во святых Его, хвалите Его во утверждении силы Его.

Всякое дыхание да хвалит Господа.

*Диакон:* Всякое дыхание.

*Хор:*Да хвалит Господа

*Диакон:* И о сподобитися нам слышанию Святаго Евангелия Господа Бога молим.

*Хор:* Господи, помилуй***(****трижды).*

Премудрость, прости, услышим Святаго Евангелия.

*Священник:* Мир всем.

*Хор:* И духови твоему.

*Священник:* От Матфеа Святаго Евангелия чтение.

*Хор:* Слава Тебе, Господи, слава Тебе.

*Диакон:* Вонмем.

*И глаголет Евангелие от Матфеа, зачало 43*:

Рече Господь Своим учеником: вся Мне предана суть Отцем Моим; и никтоже знает Сына, токмо Отец; ни Отца кто знает, токмо Сын, и емуже аще волит Сын открыти. Приидите ко Мне, вси труждающиися и обремененнии, и Аз упокою вы. Возмите иго Мое на се­бе и научитеся от Мене, яко кроток есмь и смирен сердцем: и обрящете покой душам вашим; иго бо Мое благо, и бремя Мое легко есть.

*Хор:* Слава Тебе, Господи,слава Тебе.

Слава Отцу и Сыну и Святому Духу. Молитвами преподобнаго отца нашего Андрея,/ Милостиве, очисти // множество согрешений наших.

И ныне и присно и во веки веков, аминь. Молитвами Богородицы, / Милостиве, очисти // множество согрешений наших.

Помилуй мя, Боже, / по велицей милости Твоей,/ и по множеству щедрот Твоих // очисти беззаконие мое.

*Стихира, глас 6:*

Ни ангел, ниже человек, / но Сам Христос образотворцев начальник явися,/ егда запечатле на убрусе Свой Божественный лик. / Ты же, преподобне,/ под покровом Его всегда пребывая,// Духом Святым научен еси образы творити.

*Священник:* Спаси, Боже, люди Твоя и благослови достояние Твое, посети мир Твой милостию и щедротами, возвыси рог христиан православных и низпосли на ны милости Твоя богатыя, молитвами Всепречистыя Владычицы нашея Богородицы и Приснодевы Марии, силою Честнаго и Животворящего Креста, предстательствы честных Небесных Сил безплотных, честнаго славнаго Пророка, Предтечи и Крестителя Иоанна, святых славных и всехвальных Апостол, иже во святых отец наших и вселенских великих учителей и святителей Василия Великаго, Григория Богослова и Иоанна Златоустаго, иже во святых отца нашего Николая, архиепископа Мир Ликийских, чудотворца, святых равноапостольных Мефодия и Кирилла, учителей словенских, святых равноапостольных Великаго князя Владимира и Великия княгини Ольги, иже во святых отец наших святителя Михаила, перваго митрополита Киевскаго, первосвятителей Московских и всея Руси Петра, Алексия, Ионы, Макария, Филиппа, Иова, Ермогена и Тихона, митрополитов Московских Филарета, Иннокентия и Макария, святых славных и добропобедных мучеников, новомучеников и исповедников Российских Владимира, митрополита Киевскаго, Вениамина, митрополита Петроградскаго, Петра, митрополита Крутицкаго, Илариона, архиепископа Верейскаго, святых Царственных страстотерпцев, преподобномучениц Великия княгини Елисаветы и инокини Варвары, преподобных и богоносных отец наших, преподобных отец старцев Оптинских, святых праведных Иоанна Кронштадтскаго и Алексия Московскаго, святых блаженных Ксении Петербургския и Матроны Московския, святых и праведных Богоотец Иоакима и Анны и преподобнаго и богоноснаго отца нашего Андрея Рублева иконописца и всех святых, молим Тя, Многомилостиве Господи, услыши нас, грешных, молящихся Тебе, и помилуй нас.

*Хор:* Господи, помилуй*(12 раз).*

*Священник:* Милостию, и щедротами, и человеколюбием Единороднаго Твоего Сына, с Нимже благословен еси, со Всесвятым и Благим и Животворящим Твоим Духом, ныне и присно и во веки веков.

*Хор:* Аминь.

**Песнь 7**

***Ирмос:*** **Образу златому не поклонившеся, отроцы авраамстии / искушахуся, яко злато в горниле, / в пещи огненней, яко в чертозе светлом, / ликоваху, поюще: // благословен еси, Боже отец наших.**

Огнем вещественным искушаеми в пещи, / трие отроцы прообразиша некогда СвятуюТроицу,/ ты же преподобне,  огнем Духа Святаго просвещаемь; / нам показал еси образ Пресвятыя Троицы, да поем: / благословен еси, Боже отец наших.

Истукана златаго посрамиша трие отроцы в Вавилоне, яко мертва, / ты же, преподобне, учению Церкве последуя,/ образы свидетельствуеши о Жизнодавце, Слове Воплощеннем, да вопием: / благословен еси, Боже отец наших.

Подвиги различными искушен быв, яко злато в горниле, преподобне, / ныне в чертозех светлых Отца Небеснаго ликуеши, взывая:/ благословен еси, Боже отец наших.

*Слава:* В световидных твоих образех явил еси, пре­подобне,/ неизглаголанными дыханьми Духа путь к Богу, да им шествующе, глаголем: / благословен еси, Боже отец наших.

*И ныне:* Светлый чертог непрестаннаго веселия являешися, Царице и Владычице, / яко Тобою избавля­емся адския пещи огненныя, и Твоему образу кланяющеся, поем: / благословен еси, Боже отец наших.

**Песнь 8**

***Ирмос:*** **Во огни пламеннем предстоят Тебе / Херувими, Серафими, Господи,/ и вся тварь песнь Тебе поет красную: /пойте, благословите, людие, превозносите Христа//Единаго Создателя во вся веки.**

      Подвиги видящи твоя, преподобне, радуется о тебе Церковь, вкупе и дивится:/ како приблизился еси ко огню Пресущественныя Троицы, / Еяже трепещут силы Ангельския, и не опалился еси.

 Господа и святых Его лики живописуя, / подвигом онех усердно подражал еси, преподобне, / пламенем непрестанныя молитвы сердечныя сонмища помыслов злых попалил еси.

Архангели, Ангели и вся Небесныя силы / таинственно и со страхом прославляют Господа непрестанными гласы,/ ихже показал еси, яко воочию видев, сам быв земный Ангел, / ныне же с ними предстоиши у престола Святыя Троицы.

*Слава:* Апостоли, пророцы, святителие, мученицы, преподобнии и вси святии / непрестанно прославляют Господа священными песнопеньми,/ ихже славу явил еси во святых твоих образех, сам быв небесный человек,/ ныне же с ними предстоиши у Престола Святыя Троицы.

*И ныне:* Яко во огнь вошла еси, Пресвятая Дево,/ егда изволи вселитися в Тя Слово Ипостасное, / Имже обожена и преображена и тако на Небеса прията, мира не оставила еси.

**Песнь 9**

***Ирмос:*** **Тя, яко село Пречистаго Слова, / и приятелище Духа, / и Благоволения делателище, поем,// в Тебе бо соизменение спасения нашего соделася.**

Дадеся ти благодать, преподобне, образ написати Пресвятыя Троицы / в Божественнем и царстем и Ангельстем подобии, / показуя господственное и державное, безначальное и безконечное яко предаша ти святии отцы.

Дивный образ Пресвятыя Троицы начертал еси Андрее, преподобне,/ от вещнаго сего зрака ум наш и мысль вознося к Божественному,/ не вещь убо чтим, но Святую Троицу, / честь бо, иконе воздаваемая, на первообразное восходит.

Дух Святый води твоима рукама, преподобне, / егда писал еси образ Пресвятыя Троицы, / в немже веру в Триединаго Бога показуеши.

Явился еси во славе, чудне Андрее, /Даниилу спостнику твоему, на одре смертнем лежащу, / в селения Горняя сего призывая воспети Святую Троицу, / Юже на земли иконописанием прославил еси.

*Слава:* Славы ради Пресвятыя Троицы, Еяже образ, преподобне, начертал еси;/ Трисвятая песнь Трисвятей и Единосущней и Животворящей Троице на земли, приносится: / Свят, Свят, Свят Господь Саваоф, исполнь Небо и земля славы Твоей.

*И ныне:* Неизреченное есть благоволение Пресвятыя Троицы к Тебе, Богородице, / введением бо Твоим во Святая Святых величие Твое преднаписася,/ волею Отца, приятием Святаго Духа, вселением Сына/ Святая Святых Церкве Христовы быти сподобилася еси.

*Хор:* Достойно есть, яко воистинну / блажити Тя, Богородицу, Присноблаженную и Пренепорочную / и Матерь Бога нашего. / Честнейшую Херувим / и слав­нейшую без сравнения Серафим,/ без истления Бога Слова рождшую,// сущую Богородицу Тя величаем.

*Сугубая ектения:*

*Диакон:* Помилуй нас, Боже, по велицей милости Твоей, молим Ти ся, услыши и помилуй.

*Хор:* Господи, помилуй*(трижды).*

Еще молимся о Великом Господине и Отце нашем Святейшем Патриарсе Кирилле и о всем во Христе братстве нашем, и о всякой души христианстей, скор­бящей же и озлобленней, милости Божия и помощи требующей;о покровении града сего и живущих в нем; о мире и состоянии всего мира; о благостоянии святых Божиих Церквей; о спасении и помощи со тщанием и страхом Божиим труждающихся и служащих отец и братий наших; о оставльшихся и во отшествии сущих; о исцелении в немощех лежащих; о успении, ослабе, блаженней памяти и оставлении грехов всех преждеотшедших отец и братий наших, зде лежащих и повсюду, православных; о избавлении плененных, и о братиях наших во службах сущих, и о всех служа­щих и служивших во святем храме сем рцем.

Еще молимся о еже сохранитися граду сему, и святому храму сему, и всякому граду и стране от глада, губительства, труса, потопа, огня, меча, нашествия иноплеменников и междоусобныя брани: о еже милостиву и благоуветливу быти благому и человеколюбивому Богу нашему, отвратити всякий гнев, на ны движимый, и избавити ны от належащаго и праведнаго Своего прещения, и помиловати ны.

Еще молимся о милости, жизни, мире, здравии, спасении, посещении, прощении и оставлении грехов рабов Божиих, братии святаго храма сего.

Еще молимся, и о еже услышати Господу Богу Глас моления нас, грешных, и помиловати нас.

*Священник:* Усльши ны, Боже, Спасителю наш, Упо­вание всех концев земли и сущих в мори далече: и милостив, милостив буди, Владыко, о гресех наших и помилуй ны. Милостив бо и Человеколюбец Бог еси, и Тебе славу возсылаем, Отцу и Сыну и Святому Духу.

*Хор:* Аминь.

*Диакон:* Ко преподобному и Богоносному отцу на­шему Андрею помолимся.

*Хор:* Преподобне отче наш Андрее, моли Бога о нас.

*Священник читает молитву сию:*

О преподобне отче Андрее, зело облагодатствованный даром видения первообразов красоты Божественныя! О Дивный плоде Церкве Российския, отрасле благая Сергием великим насажденнаго древа! В грозное бо время постави тя Господь свидетеля Своего и земле нашея молитвенника велика тя содела. Кто исповесть безчисленныя труды и подвиги твоя, разум земный превосходящия и единому токмо ведомыя Господу, имиже благодать писания чудотворящих икон стяжал еси! Ты благоуханием святых твоих икон весь мир исполнил еси, наипаче образом Пресвятыя Троицы, да воззрением нань побеждается всякий грех и ненавистная рознь мира сего. О преподобне и пречудне отче, призри с высоты, идеже в Божественнем Свете пребываеши, и услыши молитвы нас, грешных, и, яко имеяй дерзновение ко Пресвятей Троице, со преподобным Сергием и всеми святыми моли Владыку всех, о еже Церковь Его укрепити, разобщенныя соединити, расточенный собрати и в разумение истины всем приити, отвратити от нас пра­ведный гнев Свой и исполнити даров Духа Святаго, любве, радости, мира, долготерпения, благости, милосердия, веры, кротости, воздержания, земное же странствие прейти нам, грешным, безбедно, в буду­щем же веце сподобитися с тобою и всеми святыми прославляти Пресвятую Троицу, Отца и Сына и Святаго Духа, ныне и присно и во веки веков.

*Хор:* Аминь.

*Диакон:* Премудрость.

*Священник:* Пресвятая Богородице, спаси нас

*Хор:* Честнейшую Херувим и славнейшую без срав­нения Серафим, без истления Бога Слова рождшую, сущую Богородицу Тя величаем.

Слава Тебе, Христе Боже, упование наше, слава Тебе.

Слава Отцу и Сыну и Святому Духу, и ныне и присно и во веки веков, аминь. Господи, помилуй*(трижды).*Благослови.

*Священник:* Христос истинный Бог наш молитвами Пречистыя Своея Матере, преподобных и богоносных отец наших, иже во святых отца нашего преподобнаго Андрея иконописца и всех святых помилует и спасет нас, яко Благ и Человеколюбец.

*Хор:* Господи, помилуй*(трижды).*

*Все:* Ублажаем тя, / преподобне отче наш Андрее,/ образ Пресвятыя Троицы нам даровавый,/ и тем лу­чами Триипостаснаго Божества// всех нас просветивый.